정조 16년
壬子三月十五日辰時上御熙政堂大臣備局堂上引見入侍時右議政朴宗岳左參贊金華鎭行司直吳載純工曹判書金尙集吏曹判書金思穆戶曹判書趙鼎鎭兵曹判書李秉模禮曹判書趙宗鉉訓鍊都正趙心泰行副司直李邦一徐有大大司憲具㢞副修撰金凞朝正言鄭東觀嚴耆右副承旨徐榮輔同副承旨金載翼假注書鄭尙愚事變假注書任㸁記事官洪樂游徐有聞以次進伏訖宗岳曰日間聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣宗岳曰元子宮氣候何如上曰連爲好在矣上曰次對爲之宗岳曰頃因訓鍊僉正朴胤行所懷濟民倉分設便否論理狀聞後稟處之意行會矣卽見慶尙監司鄭大容狀啓則以爲泗川一邑倉在縣境道里均適糶糴無弊晉州昆陽固城等三邑程途稍遠縻費自多而若以六萬包穀物分置屬邑則勢將別設一倉於各該邑近海之地然後方可得便而當此災歲此等土木之役亦係擾民移設一款姑不可輕易議到請令廟堂稟處矣臣待罪湖西時稔知此弊庇仁縣亦有濟民倉而傍近韓山等五邑或爲五六十里或近百里之地糶權之際不無弊端多般講究未得好樣之策欲爲狀聞變通而未果矣今此嶺南道臣之意亦然事近更張有難遽議今姑置之何如上曰曾經道臣各陳所見可矣華鎭曰濟民倉之設置法意有在臣之待罪嶺藩時則別無爲民瘼之端矣近以糶糴之弊有此通變之論而穀品比他精實移轉亦甚便好到今年久之後不可遽議存罷臣意則就其分留定式之數使之參量民情增其留而減其分則似或少爲除弊之道矣尙集曰濟民倉事臣未及詳知而臣於待罪慶州時熟知浦項倉之弊浦項則雖各設邑倉而遠道糶糴誠爲民人之痼弊濟倉之弊亦可以推知臣意則爲北民一時之移轉貽南民逐年之弊恐未必爲交濟之本意矣秉模曰浦項濟民俱是交濟之倉而浦項則專爲北關濟民則接濟兩南臣於待罪嶺藩時有屢萬石移轉於湖西而以有蓄積之故一時發運浦項則近無所儲向來北關移轉時取用沿邑之穀故民弊不可勝言以此觀之則恐不可遽罷已設之倉矣上曰大抵制置之法意豈不便好而爲弊近甚不些嶺南不但若此聞於卿言湖西亦然向於左相入侍以濟民倉穀之各留本邑非更張卽時措之當務爲言矣卿等今雖曰遽難議到云而濟倉之設在於爲民此洪奉朝賀甲申年間所建白者而及至癸巳旋以遠輸之有弊先從湖南各捧該邑海倉只以文簿句管於都會官則湖南已施之事獨不行於嶺南湖西其可乎哉況有湖南已例則亦未可謂更張然此不過臆料眞箇民情猶未詳知嶺伯狀啓中擾民設倉之說極爲糢糊有海倉之邑自可捧留無倉處亦必有近海之倉爲民弊特敎詢問之下泛忽若此道伯事殊甚未安更爲枚擧此意使之詳問邑倅傍探民情別具意見狀聞後稟處湖西一體狀聞事分付而湖南事果如批旨辭意與否亦爲關問仍令論理狀聞後與僚相相議稟處可也出擧條宗岳曰海美防兵船留泊之船艙潮水退縮仍爲成陸故每水操之時則調發闔境六面民丁使之掘浦疎鑿然後始得僅僅曳下一番掘浦動費七八日其爲民弊不言可想況脫有緩急勢莫奈何焉有戰器而如是無用者乎自船艙相距十里內洪州地有可合船艙處而地是他邑故曾前以本州一面劃付海美者多有前輩議論而尙未變通蓋由割地移屬事涉重難而然也臣於按道之時稔知此弊敢此仰達矣上曰武將中曾經水使之人亦陳所見可也心泰曰海美船艙之不合留泊戰船其來已久臣待罪湖閫時亦聞是議而土地割屬本自不輕登聞體重迄未變通居常憂歎今此大臣所奏實合方便矣有大曰臣待罪忠水僅略干月遞歸而今已爲卄餘年之久其利害當否未能詳知俯詢之下無以臆對而大臣纔經湖藩有此陳達則其合行形便必有見聞之眞的者臣別無他議矣上曰右相旣自本道來必當稔知事勢詳聞便否況民弊戎政所關何如則一面之移劃有何持難依所奏爲之可也止宗岳曰各宮房無土免稅每結米二十斗式收納於戶曹自戶曹分送各宮房者自是定例而宮屬輩欲其沾丐該曹則厭其輸送直爲外受所謂外受者宮屬輩自倉庭以石受去每石加定所捧或爲一斗或爲一斗二三升而免稅斗斛比他尤大故以民間所納言之則一結所入洽滿二十五斗或有以錢代納之邑錢則自有九兩定數別無加減之爲弊而米錢之間從邑例直納於戶曹而外受之弊各別禁斷永爲定式施行何如上曰小民之於宮結徵稅爲切苦切矜之大弊巨瘼初元頒綸首提是事誦先王肥膚何惜之敎特罷宮差捧稅之規皆令竝納於度支自度支分給各宮房一倣惠廳分給貢物於各貢之法意事目昭載堅如金石則今聞卿言所謂倉底外受之說萬萬駭然名雖捧給無異直納事目定式自歸皮不存度支之長若能察飭豈有是也丙申定式以後倉底外受倡始之當該判堂罷職其後循襲之判堂一竝從重推考最初作奸之宮屬令該曹嚴査究出以爲照法痛繩之地仍以此擧條自本司行會無土宮結所在各道俾勿更犯邦憲如是而更犯者道臣守令亦難免其責以此嚴飭可也出擧條命書榻敎曰各宮房無土宮結倉底外受當該判堂罷職其後循襲之判堂一竝從重推考宗岳曰安興鎭乃是沁都外援之地又是海路咽喉之處其爲關防不輕而重矣今以久勤差送僉使故號令不嚴誅求太甚貽笑貽弊不一其端臣意則擇送有履歷武弁責其成效恐合事宜而久勤窠窄亦甚可悶以他道履歷窠相換不害爲兩便之道令該曹稟處何如上曰依爲之出擧條宗岳曰出繼之人凡於隨品增職時所後父已資窮許其推恩生父乃是法典且有近例之可據者行副司直洪秀輔之移贈一款依通編所載特爲許施恐合孝理之政敢此仰達矣上曰有已例乎宗岳曰金尙集亦推恩其生父云矣上曰分付吏曹可也載純曰軍兵支放專靠牙兵收米而昨年以畿農失稔因朝令以錢代捧者過半軍兵放料無以排朔繼給宣惠廳間年所來月課米四百石依近例引年預下然後可以補用支放故敢此仰達矣上曰大臣之意何如宗岳曰月課米預下前例有無臣未能詳知取考事例後草記稟處何如上曰令廟堂稟處可也出擧條上曰俄又申飭而古例武將不得於賓對懸頉故左相及故相金致仁每察飭矣守使亦將任則豈可每每懸病乎此亦近無紀綱而然右相申飭可也載純曰臣方待罪金吾而宇鎭之尙置近島誠不勝憤惋矣上曰臺啓未停前不得發配卽三百年古規宇鎭之還送遠島惟在臺諫之權度則自上更無下敎者矣載純曰宇賊卽已承款之劇逆而尙今偃息自在竝與減等之律而不得擧行豈有如許國體乎臣之所望惟在允從三司之請矣上曰此則明知其不允而有所相持亦不誠實矣鼎鎭曰繕工監監役三員俱在外本監事自多苟簡不可無變通令該曹他司相換何如上曰依爲之出擧條宗鉉曰首露王陵春秋享祀依三聖祠崇靈殿崇德殿例擧行事命下矣享祀日字令雲觀一體推擇事分付何如上曰依爲之出擧條思穆曰因戶曹判書趙鼎鎭所奏在外監役以他司相換事蒙允矣監役係是三十朔窠則當以奉事相換而未出仕之人今若換擬於奉事恐涉太驟以參奉相換何如上曰依爲之出擧條思穆曰昨年十月因臺啓各道都事以侍從差遣事有付之該曹稟處事命下矣都事之職雖曰監司之佐幕旣稱外臺體貌逈異於守宰又劃日供詳定皆出於朝家以銜則華矣以俸則厚矣而近年以來文臣之得此者視同落仕臺啓所云見望出涕者不幸近之從前變通之論非止一再其所寢格不行者蓋以侍從差遣非不得宜而最是應遷出六之窠無以區處許多作散之員無以甄復故不得不仍舊貫以至于今矣今之猝難變通與前無異侍從差遣一款今姑置之差遺之際必以有履歷人另加擇擬以示甄別之意而大抵京外官各有常廩至於都事廩俸或付巡營或屬本官以爲支供故雖欲往留嫌於貽弊乍去乍來徒煩迎送此亦可悶近來監司皆已分供則獨此都事自營邑支供事甚斑駁今若以朝家劃給之常俸使之自主張一如各道中軍兩都經歷之例而居常在官不但名實相副事面稍正亦必無厭避之患矣以此分付諸道恪遵毋替若其職掌則考災實正風俗等節旣屬巡營則承佐旬宣之外別無施措之政而謹就陰晴記之董率兼史童蒙講之申飭各邑兩件事着念擧行俾存古規之意一體定式知委恐似得宜下詢大臣而處之何如上曰大臣之意何如宗岳曰外臺事體亦自不輕臣意則以可合通淸人另擇差遣而至於支供之節惟在營邑之按例擧行而已自朝家發令出給揆以事面恐涉如何矣上曰依爲之出擧條上曰注書出去刑曹回啓公事持入可也㸁承命持入上曰以權瑋事向於殿講日有所洞諭於卿等伊日登筵之備堂三司試官亦皆聞知矣所謂翼魯輩非但朝廷之罪人卽予之仇讎矣若非此輩鑄張則一行刀割中夜思之何得安寢大抵長陵以後宗班無一見在此無他無論古之翼魯今之翼魯近於王室者左右鑽刺簸之弄之畢竟使之無幸而後已此所以宗班之如是零替也一行刀割予未嘗索言而伊時故相鄭弘淳詳知之謂予曰事實臣亦錄置爲言矣如權瑋者其同參逆謀雖未知如復賊之爲而其牟利納交鄙穢閃忽蹤跡罪狀昭載於刑曹文案渠豈敢出入泮宮干涉士論乎李承薰之不拜聖廟今已脫空藉令不得脫空而承薰雖以法繩之權瑋之罪固自如則爲今日臣子者其當嚴討不暇而金文淳身爲司寇聞向日筵敎後猶尋常看過諉之事關聖廟今此回啓中初無一言半辭之論及寧不駭痛乎予於聖學亦有工夫晝夜所看唯是經書尊聖衛正卽予苦心廷臣庶皆知之而扶正處扶正嚴防處嚴防然後國可以爲國人可以爲人矣孔聖所訓卽君君臣臣也此輩若一向煦濡容貸則國綱其將掃如矣向來洪樂安事亦極駭痛外托衛正之名暗售嘗試之計渠敢用此等習於今日朝廷乎太阿在手予當一試此輩以爲藉重於聖人則雖人君亦顧忌器之嫌而動攤不得國無法則已苟有法也三尺之律豈不施於此輩乎至於金文淳始也顧藉金重淳不遺餘力俄者下敎後忽以金重淳與權瑋酒盃親密等語回啓重淳若與權瑋親切則文淳則出身已久又帶泮堂權瑋事豈不知之且若然則初次跋語何爲以施罰二字草草論列乎卽此一事非但偏黨之習玩弄亦極矣此蓋三堂俱是有勢者只欲避人言不畏國綱而然也如此之類豈可置六卿之列乎自卿等於此等處明目致討然後可曰有國有臣矣宗岳曰秋曹回啓臣未及見之矣上曰金文淳則受恩何如沈煥之李冕膺則予所以拯濟亦何如則豈敢若是乎文淳自是手脚慌亂煥之冕膺亦皆陋矣予雖不若浼而渠輩之顔亦厚矣頃日李敏輔奏曰昔之攻斥耉輝鏡夢者類丙申以後反爲耉輝鏡夢甚無顔爲言而予則曰攻其人而不攻其黨可矣宗岳曰無累之人有何歉然乎此則敏輔失言矣上曰金文淳輩其在飭勵一世之道初欲訊問使之具格待令而更思則方今與物同春此時闕庭不必行如此之擧且孝廟朝金弘郁處分後以觀理二字扁額予於此留意故今日處分亦反復思量欲用次律卿等出而言於衆使今日朝鮮少知有君臣之分可也秉模曰向來筵敎一則心寒骨冷一則震懍無地今日廷臣之罪可勝誅哉十行刀割幺麽宇鎭輩而當斷不斷以致風習委靡人心日下人君之所恃者惟朝廷而今日朝廷實無可恃伏願自今當斷處亟斷指導處指導俾世臣咸底生道焉至於金文淳輩罪犯回啓措語臣未及見之而殿下如以殿庭親問爲難則令本府推鞫有何不可乎上曰卿則就座可也命書傳敎曰九行刀割彼金文淳者渠旣致位正卿受國厚恩何如則當初回啓雖諉未及聞知之無妄之擧今日跋語究厥所爲可謂莫可曉解若以事關不拜聖一款謂有忌器之嫌而不敢語到於他罪有無則亦有大不然者設使李承薰果有不拜之跡繡啓不得脫空承薰之罪自承薰之罪嚴防之事自嚴防之事承薰雖施三尺之典厥事何關於本事況於承薰本事則以脫空之意明白論列於啓目獨於厥事近處無一言槪及於嚴防身爲法官者擧措若此則自此雖有如翼魯幾輩其可畏刑避死知所懲戢乎若此則其將遂全保之心乎否乎所謂判堂雖如此參聞之亞三堂卽同一負犯初欲躬問後處分先命具格拿待矣更思縲絏桁楊之汚穢闕庭有所十分不欲爲者具格拿來囚罪人金文淳沈煥之李冕膺金甲島一竝圍籬安置上曰今日臺臣見此傳敎之後始若發啓則是乃承望風旨此習予常非之且近日臺諫之含默不可無警命書榻敎曰行公臺諫竝遞差上曰次對先退御史入侍可也㸁承命出與御史金熙采偕入進伏上曰觀此書啓可謂不成說矣御史淳實故不爲責望而金熙朝必贊助而如是何也金文淳金重淳若彼其可畏乎上曰權瑋終不承款乎熙采曰權瑋之巧慝凶獰一味抵賴竟至徑斃臣不勝憤惋矣上曰幾次訊問而致斃乎熙采曰頃日傳敎臣旣承聆爲臣子者聞血讎之敎不可使渠一刻生在故嚴訊一次而箇箇猛杖仍爲徑斃矣上曰渠之族屬幾許乎熙采曰瑋賊之兄㻈亦以鄕戰之魁首入於廉探故亦爲嚴訊矣上曰趙常本何許者乎熙采曰亦是新儒而巧黠陰險不下於瑋賊矣至於鄭相勳爲名人卽居生壯洞行事虛悖而專由於趙德涵之衝動趙基泓之符同邑吏之致矣上曰此後平澤可爲懲戢乎熙采曰非徒平澤一邑列邑庶皆懲戢參覈官之言亦如此矣命退諸臣以次退出